CELEX: 62009TN0351
Language: da
Date: 2009-09-04 00:00:00
Title: Sag T-351/09: Sag anlagt den 4. september 2009 — Acetificio Marcello de Nigris mod Kommissionen

24.10.2009   
            
            
               DA
            
            
               Den Europæiske Unions Tidende
            
            
               C 256/36
            
         Sag anlagt den 4. september 2009 — Acetificio Marcello de Nigris mod Kommissionen
   (Sag T-351/09)
   2009/C 256/64
   Processprog: italiensk
   
      Parter
   
   
      Sagsøger: Acetificio Marcello de Nigris Srl (Afragola, Italien) (ved avvocati P. Perani og P. Pozzi)
   
      Sagsøgt: Kommissionen for De Europæiske Fællesskaber
   
      Sagsøgerens påstande
   
   
               —
            
            
               Det fastslås, at optagelsen af registreringen af betegnelsen »Aceto Balsamico di Modena« som beskyttet geografisk betegnelse i registret over beskyttede oprindelsesbetegnelser og beskyttede geografiske betegnelser udgør såvel en tilsidesættelse af artikel 3 i forordning nr. 510/2006 som en tilsidesættelse af de sagsbehandlingsgarantier, der er fastsat i fællesskabsretten.
            
         
               —
            
            
               Annullation af Kommissionen for De Europæiske Fællesskabers forordning nr. 583/2009 af 3. juli 2009, offentliggjort den 4. juli 2009, om registrering af en betegnelse i registret over beskyttede oprindelsesbetegnelser og beskyttede geografiske betegnelser (Aceto Balsamico di Modena (IGP)).
            
         
               —
            
            
               Som følge af annullationen gennemføres de retsakter og træffes de tiltag, der er nødvendige ved sletning af optagelsen af den beskyttede geografiske betegnelse »Aceto Balsamico di Modena« fra registret over beskyttede oprindelsesbetegnelser og beskyttede geografiske betegnelser.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren i nærværende sag, der driver virksomhed inden for sektoren for fremstilling og salg af vineddike samt andre dressinger, herunder aceto balsamico fra Modena, har rejst indsigelse mod den registrering af den beskyttede geografiske betegnelse »Aceto Balsamico di Modena«, som fandt sted ved den anfægtede forordning.
   Til støtte for påstandene har sagsøgeren gjort følgende gældende:
   
               —
            
            
               Tilsidesættelse af artikel 3 i Rådets forordning (EF) nr. 510/2006 af 20. marts 2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (1), idet de historiske faktiske omstændigheder vedrørende udviklingen i fremstillingen af aceto balsamico fra Modena i høj grad tyder på, at der ikke er en sammenhæng mellem disse produkter og et særligt geografisk område. Det er nemlig ubestridt, at en stor del af den aceto balsamico fra Modena, som er solgt i Italien og i udlandet, i adskillige årtier er blevet fremstillet uden for dens historiske oprindelsesområde. I denne sammenhæng angiver den pågældende betegnelse et produkt, der fremstilles efter særlige produktionsmetoder, og som har bestemte egenskaber, der dog ikke kan tilskrives produktionsstedet.
            
         
               —
            
            
               Sagsøgeren er afskåret fra at rejse indsigelse mod optagelsen af betegnelsen »Aceto Balsamico di Modena« som beskyttet geografisk betegnelse. Det gøres herved gældende, at som følge af rækkefølgen af de relevante oplysninger i den foreliggende sag skete optagelsen af den geografiske betegnelse, uden at sagsøgeren fik lejlighed til at fremsætte begrundet indsigelse, hvilket er i strid med de sagsbehandlingsgarantier, der er fastsat såvel i artikel 7, stk. 3, i Rådets forordning (EØF) nr. 2081/1992 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler (2) som i artikel 5, stk. 5, i den gældende forordning nr. 510/2006.
            
         
      (1)  EUT L 93 af 31.3.2006, s. 12.
   
      (2)  EFT L 208 af 24.7.1992, s. 1.